Mandag kom den nye bybanevognen til Bergen med danskebåten. Den er 42 meter lang, ti meter lenger enn dagens vogner, og veier 50 tonn. Den koster i overkant av 31 millioner kroner.

Natt til onsdag ble den transportert fra Jakteviken til bybanedepotet på Kokstadflaten.

– Dette er jo en uvanlig transport. Vi har gjort det et tyvetalls ganger før med 32 meter lange vogner, men denne var jo en del lenger. Selve transporten er 52 meter, og selve vognen er 42 meter, sier prosjektleder Jimmy Schmincke til BA.

Brukte 3,5 timer

Onsdag morgen opplyser Schmincke til BA at transporten gikk som planlagt.

– Vi startet ved halv elleve-tiden i tirsdag kveld, og var fremme rundt klokken to på natten, sier han.

Schmincke forteller at det alltid er utfordrende med ny transport, men at bybanetransporten tirsdag var nøye planlagt.

På Kokstad fikk de imidlertid en utfordring:

– Krysset var litt trangere enn vi hadde beregnet, så det var en del skilt vi måtte plukke ned. Det var nok den største utfordringen vi hadde i natt, sier prosjektlederen.

Nå gleder han seg til å få de resterende bybanevognene til Bergen.

– Transporten av de neste vognene vil nok gå bedre.

To mann

Det ble brukt en semitrailer med ekstra lang henger til jobben. Hengeren har styring på alle hjul, og kjøretøyet ble operert to mann; en som styrer trekkvognen, og en som styrer hengeren.

De rygget fra Jekteviken til Puddefjordsbroen:

– Vi måtte ta yttersvingen ut på broen denne gangen, sier Schmincke, og forklarer at de tidligere har brukt innersvingen som fører dem vestover.

Trangt

Vognen ble rygget ned på broen, og kjørte deretter fremover inn i Nygårdstunnelen, og videre mot Danmarks plass.

Mannskapene måtte blant annet snu fartsskiltet i svingen for å få vognen rundt.

– Svingen var veldig trang, men det gikk. Vi hadde satt av to timer fra Jekteviken til Puddefjordsbroen, og klarte det på kortere tid enn det, fortalte Schmincke.

Mye forberedelser

Han fortalte at de har forberedt seg grundig i forkant, og blant annet fjernet hindringer på veien.

Da transporten nesten var kommet til Danmarks plass klokken 2345, fortalte Schmincke tirsdag om det mulige hinderet kunne bli lokket på Minde.

– Der har jeg hørt rykter om at det er ti centimeters klaring, sa han.

– Hvor fort kan dere kjøre?

– Vi har vært oppe i 60 før.

Skal ikke settes i trafikk med det første

Det tok en uke å frakte banen fra Tyskland til Bergen, og klokken 1230 mandag ankom den Bergen havn med Fjordlines Bergensfjord.

Det er kjøpt inn åtte vogner, og de resterende vognene vil ankomme Bergen utover vinteren og våren.

– De nye vognene vil ikke bli tatt i bruk av publikum før tidligst sommeren neste år, sier prosjektlederen.

Akkurat når det blir, avhenger av når den nye bybanetraseen til Kokstad åpner.